ai4bharat/Pralekha huggingface dataset:
பிரதமர் அலுவலகம்
5ஜி சேவைகளை பிரதமர் அக்டோபர் முதல் தேதியன்று தொடங்கிவைக்கிறார்
இந்திய மொபைல் காங்கிரசின் 6-வது பதிப்பையும் பிரதமர் தொடங்கி வைக்கிறார்
புதிய தொழில்நுட்ப சகாப்தத்தை பயன்படுத்தும் வகையில், பிரதமர் திரு நரேந்திர மோடி 5ஜி சேவையை அக்டோபர் 1ஆம் தேதி காலை 10 மணிக்கு புதுதில்லியில் உள்ள பிரகதி மைதானத்தில் தொடங்கி வைக்கிறார். 5ஜி தொழில்நுட்பம் தடையற்ற சேவை, உயர் தரவு விகிதம், விரைவான செயல்பாடு ஆகியவற்றுடன் மிகவும் நம்பகமான தகவல்தொடர்புகளை வழங்கும். இது ஆற்றல் திறன், அலைக்கற்றை திறன் மற்றும் நெட்வொர்க் செயல்திறனை அதிகரிக்கும்.
இந்திய மொபைல் காங்கிரஸின்  ஆறாவது பதிப்பையும் பிரதமர் தொடங்கி வைக்கிறார். ஐஎம்சி 2022 "புதிய டிஜிட்டல் யுனிவர்ஸ்" என்ற கருப்பொருளுடன் அக்டோபர் 1 முதல் 4 ஆம் தேதி வரை நடைபெற உள்ளது. இது டிஜிட்டல் தொழில்நுட்பத்தின் விரைவான நடைமுறை மற்றும் பரவலில் இருந்து வெளிப்படும் தனித்துவமான வாய்ப்புகளை விவாதிக்கவும், காட்சிப்படுத்தவும் முன்னணி சிந்தனையாளர்கள், தொழில்முனைவோர், கண்டுபிடிப்பாளர்கள் மற்றும் அரசாங்க அதிகாரிகளை ஒன்றிணைக்கும்.
பிரதமர் அலுவலகம்
வெள்ளிப் பதக்கம் வென்ற மகளிர் டிராப் அணிக்கு பிரதமர் பாராட்டு
ஆசிய விளையாட்டுப் போட்டிகளில் வெள்ளிப் பதக்கம் வென்ற மகளிர் டிராப் குழு, மனிஷா கீர், ப்ரீத்தி ரஜக் மற்றும் ராஜேஸ்வரி குமாரி ஆகியோரின் அற்புதமான செயல்திறனை பிரதமர் திரு. நரேந்திர மோடி பாராட்டினார்.
எக்ஸ் பதிவில் திரு மோடி கூறியிருப்பதாவது;
"இந்தப் போட்டியில் இந்தியா வெள்ளிப் பதக்கம் வென்றுள்ளது எங்கள் மகளிர் டிராப் அணியின் திறமை மற்றும் துல்லியத்தின் அற்புதமான வெளிப்பாடு! மனிஷா கீர், ப்ரீத்தி ரஜக் மற்றும் @RiaKumari7 சிறப்பான திறனை வெளிப்படுத்தியுள்ளனர்.
வணிகம் மற்றும் தொழில்துறை அமைச்சகம்
இந்தப் பருவத்தில் அமெரிக்காவுக்கு இந்திய மாம்பழங்கள் ஏற்றுமதிக்கான ஒப்புதலை மத்திய அரசு பெற்றுள்ளது
புதிய பருவ காலத்தில் இந்திய மாம்பழங்களை அமெரிக்காவுக்கு ஏற்றுமதி செய்ய அமெரிக்காவின் வேளாண் துறை ஒப்புதலை மத்திய அரசு பெற்றுள்ளது. அமெரிக்க நுகர்வோர் இப்போது இந்தியாவின் மிக உயர்ந்த தரமுள்ள மாம்பழங்களைப் பெறவுள்ளனர்.
கொவிட்-19 பெருந்தொற்று காரணமாக சர்வதேச பயணங்கள் மீது கட்டுப்பாடுகள் விதிக்கப்பட்டதன் கதிர்வீச்சு இன்மை குறித்து ஆய்வு செய்ய அமெரிக்கப் பரிசோதகர்கள் இந்தியாவுக்கு பயணம் செய்ய இயலாமல் போனது. இதனால் 2020-ல் இருந்து இந்திய மாம்பழங்களை ஏற்றுமதி செய்ய அமெரிக்காவால் கட்டுப்பாடு விதிக்கப்பட்டது.
2021 நவம்பர் 23 அன்று நடைபெற்ற 12-வது இந்தியா-அமெரிக்கா இடையேயான வர்த்தக கொள்கை அமைப்பின் கூட்டத்தைத் தொடர்ந்து திருத்தி அமைக்கப்பட்ட வேலைத் திட்டம் செயல்படத் தொடங்கியது. பின்னர் பரஸ்பர உடன்பாட்டின் ஒரு பகுதியாக மார்ச் மாதத்தில் இருந்து அல்ஃபோன்சா ரக மாம்பழங்களுடன் வரவிருக்கும் மாம்பழ பருவ காலத்தில் அமெரிக்காவுக்கு மாம்பழங்களை இந்தியா ஏற்றுமதி செய்ய முடிந்துள்ளது.
2019-20 பருவத்தில் அமெரிக்காவுக்கு 4.35 மில்லியன் அமெரிக்க டாலர் மதிப்புள்ள 1,095 மெட்ரிக் டன் மாம்பழங்கள் ஏற்றுமதி செய்யப்பட்டன. ஏற்றுமதியாளர்களிடமிருந்து கிடைக்கப் பெற்ற மதிப்பீடுகளின் படி 2022-ல் மாம்பழங்கள் ஏற்றுமதி 2019-20 அளவை விஞ்சக்கூடும்.
அமெரிக்காவின் ஒப்புதலை அடுத்து பாரம்பரியமாக மாம்பழம் சாகுபடி செய்யும் மகாராஷ்டிரா, உத்தரப் பிரதேசம், ஆந்திரப் பிரதேசம், தெலுங்கானா பகுதிகளிலிருந்து ஏற்றுமதிக்கு வாய்ப்பு ஏற்படும். இதே போல் 2022 ஏப்ரல் முதல் அமெரிக்காவுக்கு மாதுளை ஏற்றுமதி செய்யப்படும். இதே காலத்தில் அமெரிக்காவிலிருந்து செர்ரி பழங்களும் அல்ஃபல்ஃபா தீவனங்களும் இந்தியாவுக்கு ஏற்றுமதி செய்யப்படும்.
நிதி அமைச்சகம்
எளிதில் தொழில் செய்வதற்கான சீர்திருத்தங்களை நிறைவேற்றிய 8வது மாநிலம் கேரளா: ரூ.2,373 கோடி கூடுதலாக கடன் பெற அனுமதி
மத்திய நிதியமைச்சகத்தின், செலவினத்துறை உருவாக்கிய, ‘எளிதில் தொழில் செய்வதற்கான சீர்திருத்தத்தை’ மேற்கொள்ளும் 8வது மாநிலமாக கேரளா உருவாகியுள்ளது. ஆகையால், இந்த மாநிலம் வெளிச்சந்தையில் ரூ.2,373 கோடி நிதி ஆதாரம் திரட்டத் தகுதி பெற்றுள்ளது. இதற்கான அனுமதியை, செலவினத்துறை ஜனவரி 12ம் தேதி வழங்கியது. இந்தச் சீர்திருத்தத்தை நிறைவேற்றிய தமிழகம், ஆந்திரப் பிரதேசம், கர்நாடகா, மத்தியப் பிரதேசம், ஒடிசா, ராஜஸ்தான், தெலங்கானா ஆகிய மாநிலங்களின் பட்டியலில் கேரளா தற்போது இணைந்துள்ளது. எளிதாக தொழில் செய்யும் சீர்திருத்தத்தை நிறைவேற்றியதால், இந்த 8 மாநிலங்களும், ரூ.23,149 கோடி கூடுதலாக கடன் பெற அனுமதி வழங்கப்பட்டது. இதில் தமிழகத்துக்கு அனுமதிக்கப்பட்ட ரூ.4,813 கோடியும் அடங்கும்.
எளிதில் தொழில் செய்யும் சீர்திருத்தத்தை மேற்கொள்ளும் மாநிலங்களுக்கு, கூடுதல் கடன் பெறும் அனுமதியை வழங்க, மத்திய அரசு கடந்த 2020ம் ஆண்டு மே மாதம் முடிவு செய்தது.
இதுவரை, 10 மாநிலங்கள், ஒரு நாடு, ஒரே ரேஷன் கார்டு திட்டத்தை அமல்படுத்தியுள்ளன. 8 மாநிலங்கள் எளிதில் தொழில் செய்யும் சீர்திருத்தத்தை மேற்கொண்டுள்ளன. 4 மாநிலங்கள் உள்ளாட்சி அமைப்புகளில் சீர்திருத்தங்களை அமல்படுத்தியுள்ளன. சீர்திருத்தங்களை மேற்கொண்ட மாநிலங்களுக்கு கூடுதல் கடன் பெற அனுமதிக்கப்பட்ட மொத்த தொகை ரூ.56,526 கோடியாகும்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1688204
பிரதமர் அலுவலகம்
பரீட்சைக்கு பயமில்லைக் கையேட்டின் நோக்கம் தேர்வு தொடர்பான அனைத்து வகையான மன அழுத்தங்களிலிருந்தும் மாணவர்களை விடுவிப்பதாகும்: பிரதமர்
பரீட்சைக்கு பயமில்லைக் கையேட்டின் நோக்கம் தேர்வு தொடர்பான அனைத்து வகையான மன அழுத்தங்களிலிருந்தும் மாணவர்களை விடுவிப்பதாகும் என்று பிரதமர் திரு நரேந்திர மோடி கூறியுள்ளார். ஜார்கண்ட் மாநிலம் கோடர்மாவில் உள்ள ஒரு பள்ளி மாணவர்கள் பரீட்சைக்கு பயமில்லைக் கையேட்டினைப் படித்த பின் தேர்வு தொடர்பான பதற்றத்திலிருந்து விடுபட்டதாக மத்திய கல்வித்துறை இணையமைச்சர் திருமதி அன்னபூர்ணா தேவி பதிவிட்டிருந்த ட்விட்டருக்கு பதிலளித்த திரு மோடி இவ்வாறு கூறினார்.
ட்விட்டரில் பிரதமர் கூறியிருப்பதாவது:
"மிக நன்று! தேர்வு தொடர்பான அனைத்து வகையான மன அழுத்தங்களிலிருந்தும் மாணவர்கள் விடுபட வேண்டும், அதுவே பரீட்சைக்கு பயமில்லைக் கையேட்டின் நோக்கம்...."
பிரதமர் அலுவலகம்
காஞ்சிபுரத்தில் பட்டாசு ஆலை விபத்தில் ஏற்பட்ட உயிரிழப்புக்கு பிரதமர் இரங்கல்
உயிரிழந்தவர்களின் குடும்பத்தினருக்கு தலா ரூ. 2 லட்சமும், காயமடைந்தவர்களுக்கு தலா ரூ. 50,000-மும் உதவித்தொகை அறிவிப்பு
காஞ்சிபுரத்தில் பட்டாசு ஆலை விபத்தில் ஏற்பட்ட உயிரிழப்பிற்கு பிரதமர் திரு நரேந்திர மோடி இரங்கல் தெரிவித்துள்ளார். உயிரிழந்தவர்களின் குடும்பத்தினருக்கு பிரதமரின் தேசிய நிவாரண நிதியிலிருந்து தலா ரூ. 2 லட்சமும், காயமடைந்தவர்களுக்கு தலா ரூ. 50,000மும் உதவித்தொகையாக வழங்க அவர் உத்தரவிட்டுள்ளார்.
ட்விட்டர் பதிவில் அவர் கூறியதாவது:
“காஞ்சிபுரத்தில் பட்டாசு ஆலையில் ஏற்பட்ட விபத்தை அறிந்து மிகவும் வேதனை அடைந்தேன். உயிரிழந்தவர்களின் குடும்பத்தினருக்கு எனது ஆழ்ந்த இரங்கல்கள். காயமடைந்தவர்கள் விரைவில் குணமடையட்டும். பிரதமரின் தேசிய நிவாரண நிதியிலிருந்து உயிரிழந்தவர்களின் குடும்பத்தினருக்கு தலா ரூ. 2 லட்சமும், காயமடைந்தவர்களுக்கு தலா ரூ. 50,000-மும் உதவித்தொகையாக வழங்கப்படும்.”
பிரதமர் அலுவலகம்
ரஷ்ய-இந்திய கூட்டு முயற்சியில் கலாஸ்நிகோவ் துப்பாக்கி தயாரிப்பதற்கான தொடக்கத்தை குறிக்கும் நிகழ்ச்சியில் பங்கேற்ற பிரதிநிதிகள் மற்றும் விருந்தினர்களிடையே, ரஷ்ய கூட்டமைப்பின் அதிபர் திரு.விளாடிமிர் புதின் ஆற்றிய உரை
அன்பார்ந்த நண்பர்களே!
கலாஸ்நிகோவ் துப்பாக்கி தயாரிப்பதற்கான ரஷ்ய-இந்திய நிறுவனத்தின் தொடக்க விழாவிற்கு வந்துள்ள உங்கள் அனைவரையும் நான் வரவேற்கிறேன்.
ரஷ்யா-இந்தியா இடையிலான சிறப்பு வாய்ந்த நீடித்த நட்புறவின் முக்கியமான துறைகளில் ஒன்றாக, ராணுவம் மற்றும் தொழில்நுட்ப ஒத்துழைப்பு நீண்ட காலமாக இருந்து வருகிறது. எங்களது இந்திய நண்பர்களுக்கு, நம்பகமான உயர்தரம் வாய்ந்த ஆயுதங்கள் மற்றும் தளவாடங்களை, 70 ஆண்டு காலத்திற்கும் மேலாக நாங்கள் வழங்கி வருகிறோம். ரஷ்ய ஒத்துழைப்புடன் சுமார் 170 ராணுவ மற்றும் பிற தொழில் நிறுவனங்கள் இந்தியாவில் அமைக்கப்பட்டுள்ளன.
புதிய கூட்டு நிறுவனம், உலகத்தரம் வாய்ந்த அதிநவீன கலாஸ்நிகோவ் - 200 ரக துப்பாக்கிகளை தயாரிப்பதுடன், முழு அளவிலான உள்நாட்டு உற்பத்தியை எட்டவும் முடிவு செய்யப்பட்டுள்ளது. எனவே, இந்தியாவின் தேசிய பாதுகாப்பு அமைப்புகளின் தேவையை பூர்த்தி செய்ய ஏதுவாக, இது போன்ற சிறிய ரக ஆயுதங்களை அதிநவீன ரஷ்ய தொழில்நுட்பத்துடன் தயாரிக்கும் வாய்ப்பு இந்திய பாதுகாப்பு தொழில் நிறுவனங்களுக்கு கிடைத்துள்ளது.
கடந்த அக்டோபர் மாதம் நான் இந்தியாவில் அதிகாரபூர்வ சுற்றுப்பயணம் மேற்கொண்ட போது, எனது நண்பர் திரு. மோடியும், நானும் கலாஸ்நிகோவ் துப்பாக்கி உற்பத்தியை இந்த நாட்டிலேயே தொடங்குவதற்கான உடன்படிக்கை மேற்கொள்ளப்பட்டதை நினைவுபடுத்த விரும்புகிறேன். இதற்காக இரு அரசுகளுக்கு இடையேயான ஒப்பந்தங்கள் தயாரிக்கப்பட்டு குறுகிய காலத்திற்குள்ளாக அவை கையெழுத்தானது. அந்த வகையில், ரஷ்ய-இந்திய நிபுணர்கள் உட்பட, இந்த திட்டம் முறையாக நிறைவேற ஒத்துழைத்த அனைவருக்கும் எனது நன்றியை தெரிவித்துக் கொள்ள விரும்புகிறேன்.
புதிதாக தொடங்கப்பட்டுள்ள இந்த நிறுவனம், இந்தியாவின் பாதுகாப்பு தேவைகளை பூர்த்தி செய்வதில் முக்கிய பங்கு வகிக்கும் என நம்புகிறேன். நாட்டின் பொருளாதாரத்தை அறிவியல் மற்றும் தொழில் ரீதியாக மேலும் முன்னெடுத்துச் செல்லவும், தகுதி வாய்ந்த தொழிலாளர்களுக்கு புதிய வேலைவாய்ப்புகளை உருவாக்குவதிலும் முக்கிய பங்கு வகிப்பதோடு, தொழில் கல்வி மற்றும் பணியாளர் பயிற்சிக்கும் உத்வேகம் அளிப்பதாக இது அமையும். இந்த தொழிற்சாலை இரு நாடுகளுக்கு இடையேயான நட்புறவு மற்றும் ஆக்கபூர்வ ஒத்துழைப்புக்கு மற்றொரு உதாரணமாகவும் திகழும்.
உங்களது அனைத்து முயற்சிகளும் வெற்றி பெற எனது நல்வாழ்த்துக்களை தெரிவித்துக் கொள்கிறேன்.
பிரதமர் அலுவலகம்
கோழிக்கோடில் நடந்த விமான விபத்தில் உயிரிழந்தவர்களுக்கு பிரதமர் இரங்கல்
கோழிக்கோடில் நடந்த விமான விபத்தில் உயிரிழந்தவர்களுக்கு பிரதமர் திரு.நரேந்திர மோடி இரங்கல் தெரிவித்துள்ளார்.
டுவிட்டரில் பதிவிட்டுள்ள பிரதமர், “கோழிக்கோடு பகுதியில் ஏற்பட்ட விமான விபத்தால் வேதனை அடைந்தேன். தங்களது அன்புக்குரியவர்களை இழந்தவர்கள் குறித்தே நான் சிந்திக்கிறேன். காயமடைந்தவர்கள் விரைந்து குணமடையட்டும். கேரள முதலமைச்சர் பினராயி விஜயன் அவர்களைத் தொடர்புகொண்டு நிலைமையைக் கேட்டறிந்தேன். விபத்து நடந்த இடத்திற்கு, அதிகார வட்டாரங்கள் சென்று, பாதிக்கப்பட்டவர்களுக்குத் தேவையான அனைத்து உதவிகளையும் வழங்கி வருகின்றனர்,” என்று தெரிவித்துள்ளார்.
நிதி அமைச்சகம்
மத்திய நேரடி வரிகள் வாரியம் மற்றும் மத்திய மறைமுக வரிகள், தீர்வைகள் வாரியத்தி்ற்கு இடையே இருதரப்புத் தரவுகளைப் பரிமாறிக் கொள்வதற்கான புரிந்துணர்வு ஒப்பந்தம் கையெழுத்து
மத்திய நேரடி வரிகள் வாரியமும், மத்திய மறைமுக வரிகள் மற்றும் தீர்வைகள் வாரியமும், இருதரப்பு தரவுகளைப் பரிமாறிக் கொள்வதற்கான புரிந்துணர்வு ஒப்பந்தம் ஒன்றில் கையெழுத்திட்டுள்ளன. மத்திய நேரடி வரிகள் வாரியத்தின் தலைவர் திரு.பிரமோத் சந்திர மோடி, மத்திய மறைமுக வரிகள் வாரியத்தின் தலைவர் திரு.எம்.அஜீத் குமார் ஆகியோர், இருதரப்பு உயரதிகாரிகள் முன்னிலையில் இந்த ஒப்பந்தத்தில் கையெழுத்திட்டனர்.
2015 ஆம் ஆண்டில் இந்த இருவாரியங்களுக்கும் இடையே கையெழுத்தான புரிந்துணர்வு ஒப்பந்தத்திற்கு பதிலான இந்த ஒப்பந்தம் ஏற்படுத்தப்பட்டுள்ளது. 2015 ஒப்பந்தத்திற்கு பிறகு, ஜி.எஸ்.டி அறிமுகம், ஜி.எஸ்.டி.என். சேர்க்கப்பட்டது, மத்திய கலால் மற்றும் தீர்வைகள் வாரியத்தின் பெயரானது மத்திய மறைமுக வரிகள் மற்றும் தீர்வைகள் வாரியம் என்று மாற்றப்பட்டது உள்ளிட்ட பல முக்கியமான முன்னேற்றங்கள் ஏற்பட்டுள்ளது குறிப்பிடத்தக்கது. தொழில்நுட்பத்தில் ஏற்பட்டுள்ள முன்னேற்றங்கள் உட்பட, மாறி விட்ட சூழலைக் கருத்தில் கொண்டு இன்று இந்தப் புரிந்துணர்வு ஒப்பந்தம் கையெழுத்திடப்பட்டுள்ளது.
இந்த இரு வாரியங்களுக்கும் இடையே தரவுகளையும், தகவல்களையும், தானியங்கி முறையிலும், தொடர்ச்சியாகவும் பகிர்ந்து கொள்வதற்கு இந்தப் புரிந்துணர்வு ஒப்பந்தம் வழிவகுக்கும். வழக்கமான தரவுகள் தவிர, மற்றொரு வாரியத்திற்கு பயன்படுமானால், பிற தகவல்களையும், வேண்டுகோளின் அடிப்படையில் இரு வாரியங்களும் பகிர்ந்து கொள்ளும். இதற்கென தரவுப் பகிர்தல் செயற்குழு அமைக்கப்பட்டு, சீரான கால இடைவெளியில் சந்தித்து இந்த செயல்முறையை மேம்படுத்துவதற்கான நடவடிக்கைகளை ஆராயும்.
கையெழுத்திடப்பட்ட நாள் முதல் நடைமுறைக்கு வரும் இந்தப் புரிந்துணர்வு ஒப்பந்தம், மத்திய நேரடி வரிகள் வாரியம் மற்றும் மத்திய மறைமுக வரிகள் வாரியங்களுக்கு இடையே ஒத்துழைப்பு மற்றும் ஒத்திசைவுக்கான புதிய தொடக்கமாக இருக்கும்.
சுகாதாரம் மற்றும் குடும்ப நலத்துறை அமைச்சகம்
இந்திய- அமெரிக்க சுகாதார பேச்சுவார்த்தை 2021
இந்தியாவால் நடத்தப்படும் 4-வது இந்திய-அமெரிக்க சுகாதார பேச்சுவார்த்தையின் துவக்க விழாவில் மத்திய சுகாதாரம் மற்றும் குடும்ப நல இணை அமைச்சர் டாக்டர் பாரதி பிரவீன் பவார் இன்று உரையாற்றினார்.
இருநாடுகளிடையே சுகாதாரத்துறையில் மேற்கொள்ளப்பட்டு வரும் பல தரப்பு ஒத்துழைப்பை மேம்படுத்துவதற்கான தளமாக இந்த இரண்டு நாள் பேச்சுவார்த்தை அமையும்.
கொவிட்-19 பெருந்தொற்றின் போது 2 நாடுகளும் அளித்த ஆதரவின் பரஸ்பர ஒற்றுமையை அமைச்சர் குறிப்பிட்டுப் பேசினார்.
இந்தியா மற்றும் அமெரிக்கா இடையே மருத்துவத்துறையில் இருதரப்பு உறவை வலுப்படுத்துவதிலும், ஒத்துழைப்பை மேம்படுத்துவதிலும் கடந்த 2020-ஆம் ஆண்டு கையெழுத்திடப்பட்ட மனநலன் சம்பந்தமான புரிந்துணர்வு ஒப்பந்தத்தின் பங்கை அமைச்சர் சுட்டிக்காட்டினார். மருத்துவப் பாதுகாப்பு, தொற்று நோய்கள் மற்றும் தொற்று அல்லாத நோய்கள், சுகாதார அமைப்புமுறைகள் மற்றும் சுகாதார கொள்கைகள் சம்பந்தமான பிரச்சினைகளில் ஒத்துழைப்பை அளிக்கும் வகையில் இந்திய அரசின் சுகாதார மற்றும் குடும்ப நல அமைச்சத்திற்கும், அமெரிக்காவின் சுகாதாரம் மற்றும் மனித சேவைகள் துறைக்கும் இடையே மருத்துவத்துறையில் மற்றொரு புரிந்துணர்வு ஒப்பந்தம் இறுதி செய்யப்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1758507
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்டுள்ள கொவிட் தடுப்பூசிகளின் மொத்த எண்ணிக்கை: சுமார் 33 கோடி
இந்தியாவில் செலுத்தப்பட்டுள்ள கொவிட் தடுப்பூசியின் மொத்த எண்ணிக்கை நேற்று 33 கோடியைக் கடந்தது. இன்று காலை 7 மணிக்குக் கிடைத்த முதற்கட்ட தகவலின்படி, மொத்தம் 44,33,853 முகாம்களில் 33,28,54,527 தடுப்பூசிகள் போடப்பட்டுள்ளன. கடந்த 24 மணி நேரத்தில் 36,51,983 தடுப்பூசிகள் செலுத்தப்பட்டுள்ளன.
இந்தியாவில் கடந்த 24 மணி நேரத்தில் 45,951 பேர் புதிதாக பாதிக்கப்பட்டுள்ளனர். இதையடுத்து, தொடர்ந்து மூன்றாவது நாளாக அன்றாட புதிய பாதிப்புகள் 50,000-க்கும் கீழ் பதிவாகியுள்ளது.
நம் நாட்டில் கொவிட் தொற்றுக்கு சிகிச்சைப் பெறுவோரின் எண்ணிக்கை 5,37,064 ஆகக் குறைந்துள்ளது. இது, நாட்டின் மொத்த பாதிப்பில் வெறும் 1.77 சதவீதமாகும்.
சிகிச்சைப் பெறுவோரின் எண்ணிக்கையில் கடந்த 24 மணி நேரத்தில் 15,595 சரிந்துள்ளது.
தொடர்ந்து 48-வது நாளாக, புதிய பாதிப்புகளை விட தினசரி குணமடைவோரின் எண்ணிக்கை அதிகரித்து வருகிறது. கடந்த 24 மணி நேரத்தில் 60,729 பேர் குணமடைந்தனர்.
கடந்த 24 மணி நேரத்தில் புதிதாகத் தொற்றுக்கு ஆளானவர்களை விடக் கூடுதலாக 14,778 பேர் குணமடைந்தனர்.
இதுவரை மொத்தம் 2,94,27,330 பேர் கொவிட்-19 தொற்றிலிருந்து குணமடைந்துள்ளனர்.
இதன்படி குணமடைந்தவர்களின் விழுக்காடு 96.92 சதவீதமாக அதிகரித்துள்ளது.
கடந்த 24 மணி நேரத்தில் 19,60,757 பரிசோதனைகளும், இந்தியாவில் இதுவரை மொத்தம் 41,01,00,044 பரிசோதனைகளும் மேற்கொள்ளப்பட்டுள்ளன.
வாராந்திர தொற்று உறுதி விழுக்காடு 2.69 சதவீதமாகவும், தினசரி தொற்று உறுதி விகிதம் 2.34 சதவீதமாகவும் இன்று பதிவாகியுள்ளது. தொடர்ந்து 23 நாட்களாக இந்த எண்ணிக்கை 5 சதவீதத்திற்கும் குறைவாக உள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1731359
சாலைப் போக்குவரத்து மற்றும் நெடுஞ்சாலைத்துறை அமைச்சகம்
நாடு முழுவதுமுள்ள தேசிய நெடுஞ்சாலைகளின் நிலவரம்
நாடாளுமன்றத்தின் மாநிலங்களவையில் உறுப்பினரின் கேள்விக்கு எழுத்துப்பூர்வமாக பதிலளித்த மத்திய சாலை போக்குவரத்து மற்றும் நெடுஞ்சாலைகள் அமைச்சர் திரு நிதின் கட்கரி கீழ்காணும் தகவல்களை அளித்தார்.
2014 ஏப்ரல் முதல் இன்று வரை நாட்டில் தேசிய நெடுஞ்சாலைகளின் மொத்த நீளம் சுமார் 91,287 கிலோமீட்டரில் இருந்து சுமார் 1,40,937 கி.மீ ஆக அதிகரித்துள்ளது.
தேசிய நெடுஞ்சாலைகளின் கட்டுமானத் தரம் மற்றும் பணி முன்னேற்றத்தை கண்காணிக்கவும் சரிபார்க்கவும் பல்வேறு நடவடிக்கைகள் அரசால் எடுக்கப்படுகின்றன. அமைச்சகம் மற்றும் இந்திய சாலைகள் காங்கிரஸ் விவரக்குறிப்புகளில் குறிப்பிடப்பட்டுள்ள தரங்களின்படி அனைத்து தேசிய நெடுஞ்சாலைகளும் கட்டப்பட்டுள்ளன.
தரம் குறைந்த பணிகள் ஏதேனும் கண்டறியப்பட்டால், அவை திருத்தப்பட்டு விவரக்குறிப்புகளின்படி மீண்டும் அமைக்கப்படுகின்றன. ஒப்பந்தம்/சலுகை ஒப்பந்தத்தில் குறிப்பிடப்பட்டுள்ளபடி தர உத்தரவாதம்/கட்டுப்பாட்டைச் செயல்படுத்துவதற்கான தினசரி மேற்பார்வைக்காக ஆணையத்தின் பொறியாளர்/சுயாதீனப் பொறியாளராக ஆலோசகர்களை நியமிப்பதன் மூலம் இது உறுதி செய்யப்படுகிறது. ஏதேனும் தவறுகள் ஏற்பட்டால், தொடர்புடைய நிறுவனங்கள் மீது ஒப்பந்த விதிகளின்படி நடவடிக்கை எடுக்கப்படும்.
2014-15 முதல் 2021-22 நிதியாண்டின் நவம்பர் 2021 வரையிலான காலகட்டத்தில், சுமார் 82,058 கிமீ திட்டங்களுக்கு ஒப்புதல் வழங்கப்பட்டு, சுமார் 68,068 கிமீ நீள சாலைகளுக்கான பணிகள் முடிக்கப்பட்டுள்ளன. அமைச்சகம் பல முக்கியமான திட்டங்களை செயல்படுத்தி வருகிறது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1781649
பிரதமர் அலுவலகம்
பேரிடர் அபாயக் குறைப்புக்கான தேசிய தளத்தின் 3-வது அமர்வை பிரதமர் நாளை தொடங்கி வைக்கிறார்
மாறி வரும் பருவ நிலையில் உள்ளூர் விரிவாற்றலைக் கட்டமைத்தல் என்பது அமர்வின் கருப்பொருளாகும்
பேரிடர் அபாயக் குறைப்புக்கான தேசிய தளத்தின் 3-வது அமர்வை புதுதில்லி விஞ்ஞான் பவனில் நாளை மாலை 4.30 மணியளவில் பிரதமர் திரு.நரேந்திர மோடி தொடங்கி வைக்கிறார். இந்த 3-வது அமர்வுக்கான கருப்பொருள், “மாறி வரும் பருவ நிலையில் உள்ளூர் விரிவாற்றலைக் கட்டமைத்தல்” என்பதாகும்.
இந்த நிகழ்ச்சியின் போது, சுபாஷ் சந்திர போஸ் பேரிடர் மேலாண்மை விருதுகளை பிரதமர் வழங்கி கவுரவிப்பார். இந்த ஆண்டுக்கான விருதுகளுக்கு ஒடிசா மாநில பேரிடர் மேலாண்மை ஆணையம், மிசோரத்தில் உள்ள லுங்லேய் தீயணைப்பு நிலையம் ஆகியவை தேர்ந்தெடுக்கப்பட்டுள்ளன. பேரிடர் அபாயக் குறைப்புத் துறையில் மேற்கொள்ளப்படும் புதுமையான நடைமுறைகள், முன்முயற்சிகள், உபகரணங்கள் ஆகியவற்றை பறைசாற்றும் கண்காட்சியையும் பிரதமர் திறந்து வைப்பார்.
பேரிடர் அபாயக் குறைப்புப் பிரிவில் உரையாடல்கள், அனுபவங்கள், எண்ணங்கள், சிந்தனைகளைப் பகிர்ந்து கொள்ளுதல், செயல்பாட்டுடன் கூடிய ஆராய்ச்சி, வாய்ப்புகளைக் கண்டறிதல் ஆகியவற்றை செயல்படுத்த பல்வேறு துறைகள் சம்பந்தப்பட்ட பேரிடர் அபாயக் குறைப்புக்கான தேசிய தளம் மத்திய அரசால் ஏற்படுத்தப்பட்டுள்ளது.
பிரதமர் அலுவலகம்
திருவனந்தபுரத்தில் பல்வேறு வளர்ச்சித் திட்டங்களுக்கு அடிக்கல் நாட்டி, நிறைவடைந்த திட்டங்களைத் துவக்கி வைக்கும் விழாவில் பிரதமர் ஆற்றிய உரையின் தமிழாக்கம்
வணக்கம்!
கேரள ஆளுநர் திரு ஆரிஃப் முகமது கான் அவர்களே, முதலமைச்சர் திரு பினராயி விஜயன் அவர்களே, எனது அமைச்சரவை நண்பர் திரு அஸ்வினி வைஷ்ணவ் அவர்களே, கேரள அரசின் அமைச்சர்களே, நாடாளுமன்ற உறுப்பினர் திரு சசி தரூர் அவர்களே, இதர பிரமுகர்களே, சகோதர சகோதரிகளே. இன்று கேரள மாநிலம் தனது முதலாவது வந்தே பாரத் ரயில் சேவையைப் பெற்றுள்ளது. நீர்வழி மெட்ரோ போக்குவரத்து, ரயில்வே சம்பந்தமான பல்வேறு திட்டங்கள் வடிவத்தில் புதிய பரிசுகள் கொச்சி நகரத்திற்கு கிடைத்துள்ளன.
சகோதர, சகோதரிகளே,
உள்நாட்டு மற்றும் வெளிநாட்டு சூழ்நிலை குறித்து நீங்கள் அனைவரும் நன்கு அறிவீர்கள். உலக நாடுகளின் நிலவரம் பற்றியும் அவற்றின் பொருளாதார நிலை குறித்தும் உங்களுக்குத் தெரிந்திருக்கும். உலகளாவிய சூழல்களுக்கு இடையேயும் வளர்ச்சிக்கு உகந்த இடமாக இந்தியா கருதப்படுகிறது. நம் மீது உலக நாடுகள் பெரும் நம்பிக்கை வைத்திருப்பதற்கு பல்வேறு காரணங்கள் உள்ளன. முதலாவது, மத்தியில் உள்ள உறுதியான அரசு, இந்தியாவின் நலனுக்காக முக்கிய முடிவுகளை எடுப்பது; இரண்டாவது, நவீன உள்கட்டமைப்பிற்கு இதுவரை இல்லாத வகையிலான அதிக முதலீடு; மூன்றாவது, நமது இளைஞர்களின் திறன்களை மேம்படுத்துவதற்கான முதலீடு; இறுதியாக, எளிதான வர்த்தகத்தை மேற்கொள்ளவும், எளிதான வாழ்க்கைக்கு வழிவகை செய்யவும் மத்திய அரசு உறுதிப்பூண்டிருப்பது.
சகோதர, சகோதரிகளே,
கடந்த 9 ஆண்டுகளில் இணைப்பு சார்ந்த உள்கட்டமைப்பிற்கு இதுவரை இல்லாத வகையில் முக்கியத்துவம் அளிக்கப்பட்டு வருகிறது. இந்த ஆண்டு நிதிநிலை அறிக்கையிலும் உள்கட்டமைப்பிற்கு ரூ. 10 லட்சம் கோடிக்கும் மேலாக ஒதுக்கப்பட்டுள்ளது. நமது கலாச்சாரம், ஆன்மீகம் மற்றும் சுற்றுலா தலங்களை இணைப்பது, வந்தே பாரத் விரைவு ரயில்களின் சிறப்பம்சமாகும். அந்த வகையில் நவீன வசதிகள் பொருத்தப்பட்டு, சுற்றுச்சூழலுக்கு பாதிப்பு ஏற்படுத்தாத வகையில் விரைவான பயணத்தை மேற்கொள்ளும் இந்த ரயில், வடக்கு மற்றும் தெற்கு கேரளாவை இணைக்கும். இந்தியாவிலேயே உருவாக்கப்பட்ட கொச்சி நீர்வழி மெட்ரோ திட்டம், தனித்துவம் வாய்ந்தது. கொச்சி நகரைச் சுற்றியுள்ள ஏராளமான தீவுகளில் வசிக்கும் மக்களுக்கு மலிவான மற்றும் நவீன போக்குவரத்து சேவையை இந்தத் திட்டம் வழங்கும்.
மனதின் குரல் நிகழ்ச்சியில் கேரள மக்கள் மற்றும் சுய உதவிக் குழுக்களின் பல்வேறு தயாரிப்புகள் பற்றி நான் பேசியிருந்ததை நீங்கள் கேட்டிருப்பீர்கள். இந்த நிகழ்ச்சியின் 100-வது அத்தியாயம் வரும் ஞாயிற்றுக்கிழமை ஒலிபரப்பப்பட உள்ளது. நூறாவது நிகழ்ச்சி, தேச கட்டமைப்பில் ஒவ்வொரு தனி நபரின் முயற்சி மற்றும் ‘ஒரே பாரதம், உன்னத பாரதம்' என்ற உணர்விற்காக அர்ப்பணிக்கப்பட உள்ளது. உங்கள் அனைவருக்கும் மீண்டும் ஒருமுறை எனது வாழ்த்துகளைத் தெரிவித்துக் கொள்கிறேன். மிக்க நன்றி.
பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
(
பிரதமர் அலுவலகம்
நமது தேசத் தந்தை மற்றும் தண்டி அணிவகுப்பில் பங்கேற்ற அனைவருக்கும் பிரதமர் அஞ்சலி செலுத்தினார்
நமது தேசத் தந்தை மற்றும் தண்டி அணிவகுப்பில் பங்கேற்ற அனைவருக்கும் பிரதமர் திரு நரேந்திர மோடி அஞ்சலி செலுத்தினார்.
பிரதமர் டுவிட்டரில் கூறியிருப்பதாவது;
" நமது தேசத் தந்தைக்கும், தண்டி அணிவகுப்பில் பங்கேற்ற அனைவருக்கும் நான் அஞ்சலி செலுத்துகிறேன். இது நமது தேசத்தின் வரலாற்றில் ஒரு முக்கியமான நிகழ்வாகும். பல்வேறு வகையான அநீதிகளுக்கு எதிரான உறுதியான முயற்சியாக இது நினைவுகூரப்படும்."
பாதுகாப்பு அமைச்சகம்
விளையாட்டு வீரர்களுக்கு ராணுவத்தில் ஹவில்தார் பணிக்கான தேர்வு
ஜூனியர், சீனியர் பிரிவில் மாநில அளவில்/தேசிய அளவில் நடந்த விளையாட்டு போட்டிகளில் பங்கு பெற்ற 10 ஆம் வகுப்பு மற்றும் அதற்கு நிகரான தேர்வை முடித்த ஆண்களை ராணுவத்தின் விளையாட்டு குழுவில் உடற்கட்டு, கைப்பந்து, நீச்சல், கூடைப் பந்து, கிரிக்கெட் மற்றும் கால்பந்து ஆகிய பிரிவுகளி்ல் ஹவில்தார் அந்தஸ்தில் சேர்ப்பதற்கான ஆட்கள் தேர்வு பெங்களூரில் உள்ள ராணுவ சேவை படைப்பிரிவு  – 2 ATC)மையத்தில் 2021 மார்ச் 4 ஆம் தேதி முதல் நடைபெறவுள்ளது.
2021 டிசம்பர் 31 ஆம் தேதிப்படி 17 1/2 வயது முதல் 22 வயதுக்கு உட்பட்டவர்கள் இந்த தேர்வில் கலந்து கொள்ள முடியும்.
மேலும் தகவல்களுக்கு 8277123122 என்ற போன் எண்-ஐ தொடர்பு கொள்ளவும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1699402
-------
(Visitor Counter : 84
நுகர்வோர் நலன், உணவு மற்றும் பொது விநியோகம் அமைச்சகம்
பிரதமரின் ஏழைகள் நல உணவு திட்டத்தை  மேலும் நான்கு மாதங்களுக்கு நீட்டிக்க அமைச்சரவை ஒப்புதல் 
2021 ஜூன் 7 அன்று நாட்டு மக்களுக்கு பிரதமர் ஆற்றிய உரையின் தொடர்ச்சியாகவும், கொவிட்-19-க்கான பொருளாதார எதிர்வினையின் ஒரு பகுதியாகவும், பிரதமரின் ஏழைகள் நல உணவு திட்டத்தை  மேலும் நான்கு மாதங்களுக்கு, அதாவது 2021 டிசம்பர் முதல் 2022 மார்ச் வரை, நீட்டிக்க மத்திய அமைச்சரவை ஒப்புதல் அளித்துள்ளது.
இந்த முடிவின் படி, தேசிய உணவுப் பாதுகாப்புச் சட்டத்தின்  கீழ் வரும் அனைத்துப் பயனாளிகளுக்கும், நேரடிப் பலன் பரிமாற்றத்தின் கீழ் உள்ளவர்கள் உட்பட, ஒரு நபருக்கு மாதத்திற்கு 5 கிலோ உணவு தானியங்கல் இலவசமாக வழங்கப்படும்.
இந்தத் திட்டத்தின் முதல் கட்டம் மற்றும் இரண்டாம் கட்டம் முறையே ஏப்ரல் முதல் ஜூன் 2020 வரையிலும், ஜூலை முதல் நவம்பர் 2020 வரையிலும் செயல்படுத்தப்பட்டன. திட்டத்தின் மூன்றாம் கட்டமானது மே முதல் ஜூன் 2021 வரை செயல்படுத்தப்பட்டது. இத்திட்டத்தின் நான்காம் தற்போது ஜூலை-நவம்பர், 2021 மாதங்களுக்குச் செயல்படுத்தப்பட்டு வருகிறது.
டிசம்பர் 2021 முதல் மார்ச் 2022 வரையிலான ஐந்தாவது கட்டத்திற்கான கூடுதல் உணவு மானியமாக ரூ. 53344.52 கோடி
செலவாகும் என்று மதிப்பிடப்பட்டுள்ளது. ஐந்தாம் கட்டத்திற்கான உணவு தானியங்களின் மொத்த வெளியீடு சுமார் 163 லட்சம் மெட்ரிக் டன்னாக இருக்கும்.
கொவிட்-19 காரணமாக கடந்த ஆண்டு நாட்டில் ஏற்பட்ட முன்னெப்போதும் இல்லாத வகையிலான பொருளாதார சீர்குலைவுகளை அடுத்து, மார்ச் 2020-ல் விலையில்லா உணவு தானியங்களை  விநியோகிப்பதாக அரசு அறிவித்தது நினைவிருக்கலாம்.
80 கோடி தேசிய உணவுப் பாதுகாப்புச் சட்ட பயனாளிகளுக்கு இத்திட்டத்தின் கீழ் ஒரு நபருக்கு மாதத்திற்கு 5 கிலோ என்ற அளவில், வழக்கமான மாதாந்திர உணவு தானியங்களுக்கு மேல், வழங்கப்பட்டு வருகிறது.
ஒட்டுமொத்தமாக, பிரதமரின் ஏழைகள் நல உணவு திட்ட கட்டம் 1 முதல் 5 வரை அரசுக்கு சுமார் ரூ.2.60 லட்சம் கோடி செலவாகும் என்று மதிப்பிடப்பட்டுள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleseDetail.aspx?PRID=1774586
(Visitor Counter : 115
விவசாயத்துறை அமைச்சகம்
அரியானா மாநிலம் ஷிகோபூர் கிராம விவசாயிகளுடன் பிரதமர் திரு. நரேந்திர மோடி நடத்திய கலந்துரையாடலை மத்திய வேளாண்மை, விவசாயிகள் நலத்துறை அமைச்சர் திரு.ராதா மோகன் சிங் நேரில் கண்டார்
புதிய தொழில்நுட்பங்களைக் கடைபிடித்து வருமானப் பெருக்கத்தை விரைவுப்படுத்துமாறு விவசாயிகளுக்கு மத்திய வேளாண்துறை அமைச்சர் கோரிக்கை
பிரதமர் திரு.நரேந்திர மோடி இன்று  நாட்டின் விவசாயிகளுடன் காணொளி இணைப்பு மூலம் கலந்துரையாடினார். 600 மாவட்டங்களில் விவசாயிகள் மேம்பாட்டு மையங்கள் மற்றும் 2 லட்சம் கிராமங்களில் பொதுச் சேவை மையங்கள் ஆகியவற்றின் மூலம் கோடிக்கணக்கான விவசாயிகள் இந்த கலந்துரையாடலை மிகுந்த கவனத்துடன் பார்த்தனர். அரியானா மாநிலம் ஷிகோபூர் கிராம விவசாயிகளுடன் பிரதமர் திரு.நரேந்திர மோடி நடத்திய கலந்துரையாடலை மத்திய வேளாண்மை, விவசாயிகள் நலத்துறை அமைச்சர் திரு.ராதா மோகன் சிங் நேரில் கண்டார்.
பிரதமருடன் கலந்துரையாடிய பல்வேறு வேளாண் திட்டங்களின் பயனாளிகள் உற்பத்தியைப் பெருக்க அரசின் பல்வேறு திட்டங்கள் எவ்வாறு உதவிகரமாக இருந்தன என்று விவசாயிகள் விளக்கினார்கள். மண்வள அட்டையின் முக்கியத்துவத்தை வெளிப்படுத்திய பயனாளிகள் கூட்டுறவு இயக்கத்தில் தங்களது அனுபவங்களை நிகழ்ச்சியின்போது பகிர்ந்து கொண்டனர்.
மண்வள அட்டை, நுண் பாசனம், மதிப்புக்கூட்டுதல், மின்னணு தேசிய வேளாண் சந்தை, கால்நடை வளர்ப்பு, மீன்வளம் மற்றும் கோழிவளர்ப்பு ஆகியவற்றின் மூலம் தங்களது வருமானம் உயர்ந்தது குறித்து விவசாயிகள் தெரிவித்தது மிகவும் மகிழ்ச்சி அளிப்பதாக இருந்தது என்று மத்திய வேளாண்துறை அமைச்சர் கூறினார். ஒருங்கிணைந்த பண்ணை முறைகளைக் கடைப்பிடித்து எவ்வாறு வருமானத்தை இரட்டிப்பாக்கினார்கள் என்று விவசாயிகள் தங்கள் அனுபவங்களை பகிர்ந்து கொண்டனர்.
புதிய தொழில்நுட்பங்களைக் கடைப்பிடித்து வருமானப் பெருக்கத்தை விரைவுப்படுத்துமாறு விவசாயிகளை மத்திய வேளாண்துறை அமைச்சர் கேட்டுக்கொண்டார். வேளாண் தொழில்நுட்ப மேலாண்மை முகமைகளின் அதிகாரிகள் விவசாயிகள் மேம்பாட்டு மையங்ளுடன் சேர்ந்து நமது வயல்களுக்கு புதிய தொழில்நுட்பத்தைக் கொண்டுவர பாடுபட வேண்டும் என்று அமைச்சர் கேட்டுக்கொண்டார். இந்த கலந்துரையாடலின்போது பிரதமர் அளித்த ஆலோசனைகள் மற்றும் வழிகாட்டுதல்களுக்கு நாடெங்கிலும் உள்ள விவசாயிகள் தங்கள் நன்றியை தெரிவித்துக் கொண்டனர்.